รัฐบาลเข้มลดราคาสินค้าตามบาทแข็ง
"กรณ์" เผยนายกฯ สั่งคุมต้นทุนสินค้านำเข้า เน้นปุ๋ย-ยาฆ่าแมลง เกรงผู้ประกอบการฉวยโอกาสฟาดกำไรช่วงบาทแข็ง
18 ต.ค. 2553

"กรณ์" เผยนายกฯ สั่งคุมต้นทุนสินค้านำเข้า เน้นปุ๋ย-ยาฆ่าแมลง เกรงผู้ประกอบการฉวยโอกาสฟาดกำไรช่วงบาทแข็ง
นายกรณ์ จาติกวณิช รมว.คลัง เปิดเผยว่า นายอภิสิทธิ์ เวชชาชีวะ นายกรัฐมนตรี ได้มอบหมายให้กระทรวงการคลัง กระทรวงพาณิชย์ กระทรวงเกษตรและสหกรณ์ ไปประเมินราคาสินค้าที่กระทบต่อประชาชน โดยเฉพาะสินค้าที่นำเข้าให้ต้นทุนสะท้อนความเป็นจริง เพราะการที่ค่าเงินบาทแข็งค่า ต้นทุนสินค้าอาจลดลง โดยเฉพาะอย่างยิ่งสินค้าที่เป็นต้นทุนการผลิตด้านการเกษตร ทั้งยาฆ่าแมลง และปุ๋ยเคมี เพื่อไม่ให้พ่อค้าขายกำไรเกินความเป็นจริงโดยไม่ยอมลดราคาลง
นอกจากนี้ ยังให้กระทรวงการคลังประสานกับสำนักงบประมาณ เพื่อทบทวนตัวเลขงบประมาณจัดซื้อวัสดุจากต่างประเทศของส่วนราชการและรัฐวิสาหกิจเพื่อนำมาใช้ในโครงการลงทุนต่างๆ ว่าจะมีต้นทุนลดลงเท่าใด จากการที่ค่าเงินบาทแข็งค่าขึ้น เพื่อเป็นการประหยัดงบประมาณภาครัฐลง
นายกรณ์ กล่าวว่า มาตรการยกเลิกการยกเว้นภาษี หัก ณ ที่จ่าย 15% สำหรับธุรกรรมการซื้อขายพันธบัตร ของนักลงทุนต่างประเทศ ในพันธบัตรรัฐบาล  รัฐวิสาหกิจ และ ธนาคารแห่งประเทศไทย (ธปท.) ที่มีผลบังคับใช้ตั้งแต่วันที่ 13ต.ค.2553 ทำให้ปริมาณซื้อขายพันธบัตรลดลง แสดงให้เห็นว่ามาตรการมีผลช่วยลดการเก็งกำไรในตลาดตราสารหนี้
นายมั่น พัธโนทัย รมช.คลัง ในฐานะกำกับดูแลกรมสรรพสามิต กล่าวว่า ขณะนี้ยังไม่มีการหารือถึงแนวทางในการปรับลดภาษีน้ำมัน เพื่อลดต้นทุนของผู้ประกอบการที่ได้รับผลกระทบจากการแข็งค่าของเงินบาท เนื่องจากขณะนี้ราคาน้ำมันในตลาดโลกที่ระดับ 80-85 เหรียญสหรัฐต่อบาร์เรล เมื่อเทียบกับค่าเงินบาทของไทยยังถือว่าอยู่ในเกณฑ์ที่ผู้ประกอบการส่วนใหญ่น่าจะยังพอรับได้